Man langs viswaters vermoorCoert Jordaan. Foto: Facebook Supt. Coert Jordaan (40), ŉ inwoner van Brakpan en beampte van die Ekurhuleni-metropolisie se berede eenheid, is Woensdag langs die viswaters vermoor en beroof. Lt.kol. Lungelo Dlamini, Gautengse polisiewoordvoerder, het Donderdag aan Maroela Media gesê Jordaan was met verlof en het by Ashton Lake in Springs visgevang toe hy deur ŉ onbekende aantal verdagtes oorval is. Coert Jordaan. Foto: Facebook “ŉ Werker by die dam het omstreeks 14:30 op sy liggaam afgekom wat tussen die gras gelê het. Hy het ŉ wond aan sy bors gehad en daar word vermoed dat hy tydens ŉ worsteling met ŉ skerp voorwerp gesteek is,” het Dlamini gesê. Jordaan se voertuig, ŉ silwer Nissan Nevada, en sy selfoon is gesteel. Die polisie ondersoek ŉ saak van moord en gewapende roof. Niemand is nog in verband met die voorval in hegtenis geneem nie. Dlamini het gesê die Springs-polisie het ŉ volskaalse soektog na die verdagtes van stapel gestuur. Die polisie het ŉ beroep gedoen op enigiemand met inligting oor die voorval om Crime Stop by 0860 010 111 te bel.